Good Boy (ταινία)

Το ***Good Boy*** είναι Αμερικανική υπερφυσική ταινία τρόμου του 2025 σε σκηνοθεσία του Μπεν Λίονμπεργκ. Στην ταινία πρωταγωνιστεί ο σκύλος του Λίονμπεργκμ, ένα Ριτρίβερ Νέας Σκωτίας, ο Ίντι ως ο εαυτός του, με τους Σέιν Τζόνσον, Αριέλ Φρίντμαν και Λάρι Φέσεντεν σε δευτερεύοντες ρόλους. Με φόντο ένα αγροτικό σπίτι στο δάσος, το *Good Boy* ακολουθεί τον Ίντι και τον ιδιοκτήτη του, τον Τόντ (Τζένσεν), έναν νεαρό άντρα με χρόνια αναπνευστική ασθένεια, όταν μετακομίζουν στο αγροτικό σπίτι του του εκλιπόντους παππού του Τοντ, όπου μία κακόβουλη υπερφυσική παρουσία κατακλύζει σταδιακά τον Τοντ, ενώ ο πιστός σκύλος του προσπαθεί να τον σώσει.

Η ταινία αποτελεί το κινηματογραφικό ντεμπούτο σε ταινία μεγάλου μήκους του Λίονμπεργκ, ο οποίος συνέλαβε την ιδέα για την ταινία αφού παρακολούθησε ξανά το *[[Το πνεύμα του κακού (ταινία, 1982)|Το Πνεύμα του Κακού]]* (1982) και παρατήρησε ότι οι σκύλοι σε ταινίες με στοιχειωμένα σπίτια συχνά διαισθάνονται την παρουσία φαντασμάτων πριν τους ανθρώπους. Έτσι, αποφάσισε να γράψει μία παραδοσιακή ταινία με στοιχειωμένο σπίτι από την οπτική ενός σκύλου. Ξεκίνησε να γράφει το σενάριο σε συνεργασία με τον Άλεξ Κάνον το 2017, δίνοντας έμφαση στη δράση και την προοπτική αντί για τον διάλογο για να αντικατοπτρίσουν την οπτική γωνία του σκύλου. Παρόλο που ο Ίντι δεν είχε προηγούμενη εμπειρία στην υποκριτική, ο Λίονμπεργκ του έδωσε τον πρωταγωνιστικό ρόλο. Τα γυρίσματα έλαβαν χώρα στο Χάρντινγκ Τάουνσιπ στο Νιου Τζέρσεϊ, για πάνω από τρία χρόνια, με προϋπολογισμό $70.000. Για μεγάλο μέρος της διαδικασία γυρισμάτων, μόνο ο Ίντι, ο Λίονμπεργκ και η παραγωγός Κάρι Φίσερ, η σύζυγος του Λίονμπεργκ, βρίσκονταν στο πλατό.

Το *Good Boy* έκανε πρεμιέρα στο South by Southwest Film & TV Festival του 2025 στις 8 Μαρτίου 2025 και κυκλοφόρησε στους κινηματογράφους στις Ηνωμένες Πολιτείες στις 3 Οκτωβρίου 2025 από την Independent Film Company (IFC) και την Shudder. Μέχρι σήμερα, έχει συγκεντρώσει $8.5 εκατομμύρια παγκοσμίως. Τα σχόλια των κριτικών ήταν γενικά θετικά, επαινόντας την φίλοδοξη ιδέα της ταινίας, την τεχνική δεξιοτεχνία, το οπτικό στυλ και τα συναισθηματικά συντονισμένα θέματα, αλλά και την ερμηνεία του Ίντι στον πρωταγωνιστικό ρόλο. Ωστόσο, μερικοί κατέκριναν την αφήγηση, επικαλούμενοι μια περίπλοκη αφήγηση και ζητήματα ρυθμού.

## Πλοκή
Ο Τοντ, ένας νεαρός άντρας που πάσχει από μία χρόνια αναπνευστική ασθένεια, μετακομίζει από την Νέα Υόρκη στο αγροτικό ακατοίκητο σπίτι του εκλιπόντος παππού του στο δάσος με τον αγαπημένο σκύλο του, ένα Ριτρίβερ Νέας Σκωτίας που τον λένε Ίντι. Η αδελφή του Τον, η Βέρα, ανησυχεί σχετικά με την απομόνωση του Τοντ στο σπίτι, πιστεύοντας ότι το σπίτι είναι στοιχειωμένο και συνέβαλλε στον θάνατο του παππού τους εκεί. Ο Ίντι αμέσως διαισθάμνεται μία παρουσία στο σπίτι, η οποία συχνά εμφανίζεται ως σκία και κάποιες φορές ως μία σκοτεινή, σκελετωμένη φιγούρα βουτηγμένη στη λάσπη.

Ενω περιπλανιούνται στο δάσος, ο Ίντι και Τοντ συναντούν τον Ρίτσσαρντ, έναν γείτονα από τα παλιά που τος προειδοποιεί σχετικά με τις παγίδες που έχει στήσει για τις αλεπούδες στην περιοχή. Ο Ρίτσαρντ ενημερώνει τον Τοντ ότι ήταν αυτός που βρήκε το πτώμα του παππού του και ότι το Γκόλντεν Ριτρίβερ του παππού του, ο Μπάντιτ, αγνοείται από τότε. Ο Ίντι παρατηρεί επανειλημμένα την σκοτεινή οντότητα μέσα στο σπίτι και βλέπει ένα όραμα του Μπάντιτ που τον οδηγεί στον πάνω όροφο. Κάτω από μία ντουλάπα, ο Ίντι βρίσκει μία μπαντάνα που άνηκε στον Μπάντιτ. Ο Ίντι επίσης βλέπει επανειλημμένα όνειρα ότι δέχεται επίθεση από την σκοτεινή φιγούρα, και έχει οράματα του παππού του Τοντ, ο οποίος εμφανίζεται να πέθανε στο σπίτι από μία παρόμοια ασθένεια.

Εν τω μεταξύ, η υγεία του Τοντ χειροτερεύει και αρχίζει συχνά να βήχει αίμα. Γίνεται όλο και πιο επιθετικός απέναντι στο Ίντι και την Βέρα, η οποία συνεχώς του τηλεφωνεί για να δει πως είναι. Αργά μία νύχτα, ο Ίντι ξυπνάει και βρίσεκι τον Τοντ σε σύγχυση, να χτυπάει το κεφάλι του στην πόρτα του υπογείου. Ενώ ο Τοντ κοιμάται, ο Ίντι παρατηρεί την φιγούρα να πλησιάζει το υπνοδωμάτιο. Ο Τοντ ξυπνάει, καταρρέει και χωρίζεται από τον Ίντι αφού η οντότητα κλείνει την πόρτα ανάμεσα τους. Ο Ίντι το σκάει από το σπίτι, με σκοπό να βρει τον Ρίτσαρντ ώστε να βοηθήσει τον Τοντ, αλλά εγκλωβίζεται σε μία από τις παγίδες για τις αλεπούδες του Ρίτσαρντ. Ο Τοντ τον τιμωρεί δένοντας τον έξω με ένα λουρί και τον αναγκάζει να κοιμηθεί στο σπιτάκι του σκύλου.

Ενώ βρίσκεται έξω μια νύχτα, ο Ίντι αισθάνεται την σκοτεινή φιγούρα και ακούει τον Τοντ να βήχει δυνατά από το δωμάτιο του πάνω ορόφου. Η φιγούρα επιχειρεί να επιτεθεί στον Ίντι, αλλά αυτός απελευθερώνεται όταν τρέχει με φόρα προς το σπιτάκι του σκύλου, ρίχνοντας το κάτω και σπάζοντας την αλυσίδα από την βάση της. Ο Ίντι βρίσκει ανοιχτή την πόρτα του κελαριού του σπιτιού και μπαίνει μέσα στο σπίτι, βρίσκοντας τον σκελετό του Μπάντιτ στο μεταξύ. Παράλληλα, η σκοτεινή φιγούρα πλησιάζει τον Τοντ στο υπνοδωμάτιο όσο αυτό βρίσκεται σε μία αδύναμη και ραγδαία επιδεινούμενη κατάσταση. Ο Ίντι φτάνει στο υπνοδωμάτιο και παρηγορεί τον Τοντ, ο οποίος γυρνάει το πρόσωπο του και βλέπει το ίδιο του πτώμα. Συνειδητοποιώντας ότι έχει πεθάνει, ο Τοντ σέρνεται από την φιγούρα σε όλο το σπίτι και στο υπόγειο. Ο Ίντι τον κυνηγάει, προσπαθώντας να τον σώσει, καθώς παρασύρεται σε μία σκοτεινή, σπηλαιώδη σήραγγα. Ο Τοντ, αποδέχεται την μοίρα του και λέει στο Ίντι ότι είναι ένας καλός σκύλος αλλά δεν μπορεί να τον σώσει, πριν τον αρπάξει η σκοτεινή φιγούρα .

Το επόμενο πρωί, η Βέρα φτάνει στο σπίτι, βρίσκοντας το νεκρό σώμα του Τοντ και τον Ίντι να κάθεται μόνος στο κάτω μέρος της εισόδου του κελαριού. Ο Βέρα, δακρυσμένη, φωνάζει τον Ίντι που σταματάει αφού ακούει το σφύριγμα του Τοντ από την σήραγγα, πριν ανέβει τις σκάλες για αυτήν.

## Ηθοποιοί και χαρακτήρες
* Ίντι ως ο εαυτός του, ένα Ριτρίβερ Νέας Σκωτίας
* Σέιν Τζένσεν ως Τοντ, ιδιοκτήτης του Ίντι
* Αριέλ Φρίντμαν ως Βέρα, αδελφή του Τοντ
* Λάρι Φέσεντεν ως παππούς του Τοντ
* Στιούαρτ Ρόντιν ως Ρίτσαρντ, γείτονας του Τοντ
* Μαχ ως Μπάντιτ, το Γκόλντεν Ριτρίβερ που ανήκει στον παππού του Τοντ και της Βέρα

## Παραγωγή
Το 2012, ο Μπρν Λίονμπεργκ συνέλαβε την ιδέα για μία υπερφυσική ταινία τρόμου υπό την οπτική γωνία ενός σκύλου από παρακολούθησε ξανά την ταινία του 1982 *[[Το πνεύμα του κακού (ταινία, 1982)|Το Πνεύμα του Κακού]]*, στο οποίο ο σκύλος της οικογένειας είναι ο πρώτος που διαισθάνεται την παρουσία των φαντασμάτων και συνειδητοποίησε ότι αυτό ήταν ένα συνηθισμένο μοτίβο στις ταινίες τρόμου με θέμα ένα στοιχειωμένο σπίτι.  Ο Λίονμπεργκ, επίσης, ανέφερε την ταινία του 1980 *[[Η Λάμψη (ταινία)|Η Λάμψη]]* ως επιρροή για το *Good Boy*, σημειώνοντας ότι και οι δύο ταινίες θέτουν το ερώτημα αν οι φαινομενικές υπερφυσικές εμπειρίες των χαρακτήρων είνα πραγματικές ή προϊόντα της ψυχολογικής τους κατάστασης, και έχουν τέλη ανοιχτά στην ερμηνεία τους. Ο Λίονμπεργκ και ο συνεργάτης του στην συγγραφή, Άλεξ Κάνον, ξεκίνησαν να γράφουν την ταινία το 2017. Ο Λίονμπεργκ οραματίστηκε την ταινία ως έναν φόρο τιμής στους σκύλους και την σχέση τους με τους ανθρώπους. Καθώς η ιστορία δεν μπορούσε να χρησιμοποιήσει διαλόγους για να προχωρήσει, ο Κάνον και ο Λίονμπεργκ έγραψαν την ιστορία δίνοντας έμφαση στην δράση, την προοπτική και την οπτική γωνία.

Η ταινία σκηνοθετήθηκε από τον Λίονμπεργκ και ήταν το σκηνοθετικό του ντεμπούτο σε ταινία μεγάλου μήκους,  και έγινε σε παραγωγή της συζύγου του, Κάρι Φίσερ. Δώσαν τον πρωταγωνιστικό ρόλο στον σκύλο τους τον Ίντι, ένα Ριτρίβερ Νέας Σκωτίας. Η απόφαση πάρθηκε αφού ο Λίονμπεργκ συμμετείχε στο *The Rode Reel*, μία διαδικτυακή ταινία μικρού μήκους, με μία συμμετοχή στην οποία πρωταγωνιστούσε ο Ίντι. Η ταινία μικρού μήκους κέρδισε το Κινηματογραφικό Βραβείο των Κριτών και ένα οικονομικό έπαθλο που βοήθησε να χρηματοδοτηθεί η ταινία μεγάλου μήκους, ενώ ο ίδιος ο Ίντι κέρδισε μία υποψηφιότητα Α' Ανδρικού Ρόλου. Ενθαρρυμένος από την υποδοχή της ταινίας και την αναγνώριση του Ίντι, ο Λίονμπεργκ επέλεξε να του δώσει τον πρωταγωνιστικό ρόλο στο *Good Boy*. Ο Ίντι δεν έκανε κάποια επίσημη υποκριτική εκπαίδευση πριν την ταινία και ο Λίονμπεργκ, αρχικά, δεν είχε φανταστεί τον Ίντι ως τον πρωταγωνιστή όσο έγραφε το σενάριο. Ωστόσο, περιέγραψε ότι ο Ίντι είχε ένα «έντονο, σταθερό βλέμμα» και εκφραστικές κινήσεις που πίστευε ότι θα τον έκαναν κατάλληλο για τον ρόλο.

Για να ξεκινήσει την παραγωγή, ο Λίονμπεργκ ανέπτυξε έναν πρόχειρο εικονογραφημένο σενάριο αφού αναγνώρισε ότι ήταν αδύνατο να σχεδιάσει κάθε πλάνο με πλήρη ακρίβεια, καθώς οι κινήσεις του Ίντι ήταν απρόβλεπτες και δεν θα μπορούσαν να χρονομετρηθούν όπως αυτές των ανθρώπων ηθοποιών. Η κινηματογράφηση και ο φωτισμός προσαρμόστηκαν για να υπολογίσουν τις απρόβλεπτες κινήσεις του σκύλου. Το *Good Boy* γυρίστηκε σε περίοδο τριών χρόνων σε ένα σπίτι στο Χάρντινγκ Τάουνσιπ του Νιου Τζέρσεϊ, που χρησιμοποιήθηκε για πάνω από 400 μέρες γυρισμάτων. To μακρύ πρόγραμμα γυρισμάτων οφειλόταν στο γεγονός ότι ο Ίντι δεν είχε κάποιον αντικαταστάτη, όπως κάνουν πολλές ταινίες που εστιάζουν σε σκύλους, και έτσι υποδυόταν τον εαυτό του σε κάθε σκηνή της ταινίας. Ο Λίονμπεργκ, η Φίσερ και ο Ίντι ζούσαν στο σπίτι κατά τη διάρκεια της παραγωγής της ταινίας. Για το μεγαλύτερο μέρος των γυρισμάτων, μόνο η Φίσερ, ο Λίονμπεργκ και ο Ίντι ήταν παρόντες στο πλατό για να κρατήσουν την διαδικασία των γυρισμάτων μακριά από αντιπερισπασμούς. Ο Λίονμπεργκ είπε ότι συχνά ολοκλήρωναν μόνο ένα ή δύο πλάνα κάθε μέρα λόγω της δυσκολίας που έχει το να δουλεύεις με έναν σκύλο. Για να σκηνοθετήσει τον Ίντι, ο Λίονμπεργκ έκανε παράξενους ήχους και έλεγε ασυνήθιστες λέξεις σε παράξενους τόνους φωνής για να προκαλέσει μία φυσική αντίδραση από το ζώο. Προκειμένου να τον κάνει να περπατήσει προς συγκεκριμένες κατευθύνσεις, χρησιμοποιήθηκε ένα παιχνίδι σκύλος για να καθοδηγεί τον Ίντι. Ο Λίονμπεργκ δήλωσε ότι μεγάλο μέρος της ερμηνείας του Ίντι δημιουργήθηκε μέσω τεχνικών κινηματογράφησης και μετά-παραγωγής, όπβς μουσική, σχεδιασμός ήχου και του φαινομένου Kuleshov για να μεταφέρουν την ερμηνεία του κοινού, αντί για συναισθηματική έκφραση από το ζώο.

Καθώς η ταινία είχε ως στόχο να αποτυπώσει την οπτική γωνία ενός σκύλου, ο Λίονμπεργκ και ο κινηματογραφιστής της ταινίας, Γουέιντ Γκρέμπνοελ, χρησιμοποίησαν οπτικές τεχνικές όπως το να γυρίζουν από χαμηλή γωνία για να καδράρουν τον Ίντι στο κέντρο για να δώσουν προτεραιότητα στο σημείο από το οποίο βλέπει και σπάνια να δείχνοτν ανθρώπινους χαρακτήρες από τη μέση και πάνω. Ο Λίονμπεργκ συνήθως αντικαθιστούσε τον Σέιν Τζένσεν ως Τοντ, σε πλάνα όπου το πρόσωπο του χαρακτήρα βρισκόταν εκτός πλάνου, αφού ο Ίντι εκτελούσε ορισμένες κινήσεις μόνο με τον αληθινό ιδιοκτήτη του. Ένα γεμιστό αντίγραφο του Ίντι, στο οποίο ο Λίονμπεργκ έδωσε το ψευδώνυμο 'Φίντι', χρησιμοποιήθηκε ως αντικαταστάτης για τον Ίντι όταν στήνονταν διάφορα πλάνα της ταινίας και εκτελούνταν ακροβατικά. Στην ταινία έγινε περιορισμένη χρήση από εικόνες που έχουν παραχθεί από υπολογιστή, καμία από τις οποίες δεν έγιναν για να βελτιώσουν την ερμηνεία του Ίντι. Ο Λίονμπεργκ και η Φίσερ ίδρυσαν την δική τους εταιρεία παραγωγής για την ταινία, με το όνομα What's Wrong With Your Dog? Η ταινία ολοκληρώθηκε με κόστος παραγωγής $70.000 και έχει διάρκεια 73 λεπτών.

## Κυκλοφορία
Το *Good Boy* έκανε πρεμιέρα στο South by Southwest Film & TV Festival του 2025 στις 8 Μαρτίου στο Alamo Drafthouse Cinema στο Όστιν του Τέξας. Προβλήθηκε ξανά στο Φεστιβάλ Κινηματογράφου Overlook στην Νέα Ορλεάνη τον Απρίλιο του 2025. Η ταινία έκανε πρεμιέρα στον Καναδά στο Φεστιβάλ Κινηματογράφου Calgary Underground και, αργότερα, προβλήθηκε τον Ιούλιο του 2025 στο Παγκόσμιο Φεστιβάλ Κινηματογράφου Fantasia στο Μόντρεαλ. Αρχικά, η ταινία είχε προγραμματιστεί γιαπεριορισμένη κυκλοφορία στους κινηματογράφους, αλλά η δημοφιλία του τρέιλερ και της αφίσας, που πέτυχαν την μεγαλύτερη απήχηση στην ιστορία της Independent Film Company (IFC), είχαν ως αποτέλεσμα να λάβει ευρεία κυκλοφορία στους κινηματογράφους. Τον Μάιο του 2025, η συνδρομητική υπηρεσία Shudder εξασφάλισε τα δικαιώματα κυκλοφορίας της ταινίας για την Αυστραλία, τον Καναδά, την Ιρλανδία, την Νέα Ζηλανδία, το Ηνωμένο Βασίλειο και τις Ηνωμένες Πολιτείες. Προβλήθηκε στο Διεθνές Φεστιβάλ Κινηματογράφου Μελβούρνης στις 8 Αυγούστου και, αργότερα, στο Film at Lincoln Center στις 19 Αυγούστου 2025. Κυκλοφόρησε στους κινηματογράφους σε όλη την Βόρεια Αμερική στις 3 Οκτωβρίου 2025 μέσω της IFC. Στο Ηνωμένο Βασίλειο και την Ιρλανδία, το *Good Boy* κυκλοφόρησε στους κινηματογράφους στις 10 Οκτωβρίου, μέσω της Vertigo Releasing. Κυκλοφόρησε επίσης διαδικτυακά στις 24 Οκτωβρίου. Έκανε πρεμιέρα στο Shudder στις 21 Νοεμβρίου.

## Παραπομπές


## Εξωτερικοί σύνδεσμοι

* 
* 
 
Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές υπερφυσικές ταινίες τρόμου
Κατηγορία:Αγγλόφωνες ταινίες
Κατηγορία:Ταινίες γυρισμένες στη Νέα Υόρκη (πολιτεία)
Κατηγορία:Ταινίες γυρισμένες στο Νιου Τζέρσεϊ
Κατηγορία:Ταινίες σχετικά με σκύλους